Un fost șef de poliție a fost prins în timp ce conducea haotic în Constanța. S-a ales cu dosar penal după ce a refuzat să fie testat
Data publicării:
Un fost șef de poliție din Constanța a fost prins conducând haotic în județ. El a refuzat testarea pentru alcool și droguri, așa că s-a ales cu dosar penal. Se fac verificări interne, pentru că ofițerul încă lucrează în IPJ Constanța.
„La data de 14 mai a.c., polițiștii din cadrul Poliției Municipiului Mangalia-Biroul Siguranță Rutieră Mangalia, în jurul orei 18.46, au fost sesizați prin S.N.U.A.U. 112 cu privire la faptul că un autoturism ar circula imprudent. Polițiștii au identificat autoturismul în trafic, stabilind că este condus de un bărbat, de 57 de ani”, au transmis autoritățile într-un comunicat.
Conducătorul auto a refuzat testarea cu aparatele din dotare. Ulterior, acesta a fost condus la spital pentru recoltarea de probe biologice, unde a refuzat prelevarea acestora.
În cauză, a fost întocmit dosar de cercetare penală sub aspectul săvârșirii infracțiunii de refuzul sau sustragerea de la prelevarea mostrelor biologice.
Bărbatul de 57 de ani este cadrul al Inspectoratului de Poliție Județean Constanța și nu se afla în timpul serviciului.
La nivelul instituției se fac verificări prin Biroul Control Intern.